

Αρκαλοχώρι, 09/01/2024

Προς: ΜΜΕ

**ΔΕΛΤΙΟ ΤΥΠΟΥ**

**Την πρωτοχρονιάτικη πίτα για το 2025 έκοψε ο Δήμος Μινώα Πεδιάδας**

Την ευκαιρία να ανταλλάξει θερμές ευχές με το προσωπικό του Δήμου Μινώα Πεδιάδας, τους εργαζόμενους των υπηρεσιών του και στις τρεις Δημοτικές Ενότητες ( Αρκαλοχώρι, Καστέλλι, Θραψανό), τους Προέδρους των Κοινοτήτων και τα μέλη του Δημοτικού Συμβουλίου, είχε ο Δήμαρχος Μινώα Πεδιάδας Βασίλης Κεγκέρογλου και οι συνεργάτες του.

Παρουσία των Βουλευτών Μάξιμου Σενετάκη, Λευτέρη Αυγενάκη, Ελένης Βατσινά, του Αντιπεριφερειάρχη Στέλιου Βοριά, του Γενικού Γραμματέα του Δήμου. των Αντιδημάρχων, του Προέδρου και των μελών του Δημοτικού Συμβουλίου της συμπολίτευσης και της αντιπολίτευσης αλλά και θεσμικών εκπροσώπων, ο Δήμαρχος έκοψε την πρωτοχρονιάτικη πίτα του Δήμου, την οποία ευλόγησε ο Σεβασμιώτατος Μητροπολίτης Αρκαλοχωρίου, Καστελλίου και Βιάννου κ.κ. Ανδρέας.

Η Αντιδήμαρχος Οικονομικών Όλγα Δραμουντάνη, αφού καλωσόρισε τους παρευρισκόμενους , τους ευχήθηκε καλή και δημιουργική χρονιά με υγεία προσωπική και οικογενειακή. Αναφέρθηκε αναλυτικά στα προβλήματα που ταλανίζουν τον τόπο και εξέφρασε την πεποίθηση ότι με την αγαστή συνεργασία, Διοίκησης, εργαζομένων και την αρωγή της Πολιτείας, ο πολύπαθος Δήμος μπορεί να ανακάμψει και να βιώσει καλύτερες μέρες.

Αμέσως μετά, το λόγο πήρε ο Δήμαρχος Βασίλης Κεγκέρογλου ο οποίος ευχαρίστησε όλους όσοι παρευρέθηκαν στην κοπή της πρωτοχρονιάτικης πίτας και εξέφρασε τις ευχές του για μία χρονιά με υγεία, αισιοδοξία, ευτυχία και δύναμη ώστε να αντιμετωπίζεται με ενωτική διάθεση, κάθε δυσκολία που θα προκύπτει. Όπως ανέφερε μεταξύ άλλων ο Δήμαρχος:

«Μετά από χρόνια, είμαστε για πρώτη φορά εδώ, όλοι μαζί και αυτό έχει το δικό του συμβολισμό για την ομαδική δουλειά, συμμετοχή, βοήθεια και συνένωση δυνάμεων που χρειάζεται, για να προχωρήσουμε μπροστά!

Όλοι εσείς οι εργαζόμενοι αλλά και η Διοίκηση του Δήμου, αποτελούμε τα «γρανάζια» ενός μηχανισμού που θέλει και πρέπει να εξυπηρετεί με τον καλύτερο τρόπο τα συμφέροντα του Δήμου και των πολιτών του.

Ο καθένας από εσάς που βρίσκεται εδώ, από το δικό του μετερίζι, αποτελεί τη ραχοκοκαλιά για ένα αποτελεσματικό και λειτουργικό Δήμο με επίκεντρο τον πολίτη και πρέπει όλοι να πιστέψουμε σε αυτό. Οι δημότες εξάλλου είναι εκείνοι που ελέγχουν τη Δημοτική Αρχή και μέσω αυτής και τους εργαζόμενους και πρέπει όλοι να δεχόμαστε τις αναφορές και την κριτική τους.

Ένας Δήμος για να μπορέσει να προχωρήσει χρειάζεται ανθρώπους που αγαπούν αυτό που κάνουν, είναι ικανοί, έχουν κατάρτιση και εξυπηρετούν τον πολίτη, μέσα από όλες τις Δομές και τις Υπηρεσίες του Δήμου.

Είμαι ευχαριστημένος από τη δουλειά που κάνατε, παρότι ήταν μια δύσκολη χρονιά για τον Δήμο που ήταν υποστελεχωμένος. Ελπίζω το 2025, με τη συμβολή των νεοπροσληφθέντων υπαλλήλων, να ανταποκριθούμε ακόμα καλύτερα στις υποχρεώσεις μας. Εμείς από την πλευρά μας οφείλουμε να είμαστε και θα είμαστε συνεχώς δίπλα σας, θα σας ενισχύουμε, για να κάνουμε βήματα προς τα μπρος.

Επίσης, μέσα στο πρώτο τρίμηνο του 2025 θα έχουμε ολοκληρώσει την επεξεργασία του νέου Οργανισμού Εσωτερικής Υπηρεσίας (θα τεθεί σε διαβούλευση). Πρόκειται για μία πολύ θετική εξέλιξη είναι κάτι πολύ σημαντικό το γεγονός ότι θα δημιουργηθούν νέες Διευθύνσεις, νέα Τμήματα που θα μπορούν να αντιστοιχηθούν στις νέες ανάγκες που έχει ο Δήμος.

Ευχαριστώ τους εκπροσώπους του Ελληνικού Κοινοβουλίου για την ανάδειξη των θεμάτων του Δήμου μας και δη σε ότι αφορά την οικιστική και γενικότερη ανασυγκρότηση του Δήμου.

Έχουμε κάνει τα πρώτα βήματα και υπάρχει μία σχετική ανταπόκριση της Κυβέρνησης , περιμένουμε όμως πολλά περισσότερα και είμαστε σίγουροι ότι όλοι οι Βουλευτές θα βοηθήσουν προς αυτή την κατεύθυνση.

Την ίδια ώρα σε ότι αφορά το Αεροδρόμιο , οι προκλήσεις είναι πολλές με πρώτη και κύρια την αξιοποίηση όλων των δυνατοτήτων που δίδονται με την κατασκευή του».

Ο Δήμαρχος πέρασε από όλα τα τραπέζια, ανταλλάσσοντας ευχές με τον καθένα και την καθεμία χωριστά ενώ η κοπή της πίτας συνοδεύτηκε από φαγητό, κρασί, ωραίες παρέες ακόμα και χορό!

Το φλουρί της βασιλόπιτας «έπεσε» στην εργαζόμενη του Τμήματος Εσόδων του Δημοτικού Καταστήματος Αρκαλοχωρίου Καλλιόπη Μπιτζαράκη, η οποία εκτός από το γούρι θα πάρει και τρεις ημέρες άδεια ενώ κληρώθηκαν και δώρα τα οποία κέρδισαν η εργαζόμενη του ΚΕΠ Καστελλίου Βάσω Καλαϊτζάκη και η Μαρία Χουλάκη από τον Τεχνική Υπηρεσία του Δημοτικού Καταστήματος Θραψανού.